SL Uradni list Evropske unije L 157/110

SKUPNI UKREP SVETA 2008/450/SZVP

z dne 16. junija 2008

o nadaljnjem prispevku Evropske unije k postopku reševanja spora v Gruziji/Južni Osetiji

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 14 Pogodbe,

ob upoštevanju naslednjega:

(1) Svet je 27. junija 2006 sprejel Skupni ukrep 2006/439/SZVP o nadaljnjem prispevku Evropske unije k postopku reševanja spora v Gruziji/Južni Osetiji (1), ki je bil s Skupnim ukrepom 2007/484/SZVP (2) podaljšan do 31. decembra 2007.

(2) Pomoč EU v skladu s Skupnim ukrepom 2006/439/SZVP je okrepila učinkovitost njene vloge kakor tudi vloge OVSE pri reševanju spora v Gruziji/Južni Osetiji. Prispevek EU k misiji OVSE v Gruziji je bil zlasti učinkovit pri zagotavljanju delovanja stalnih sekretariatov gruzijskih in južnoosetijskih predstavnikov pod okriljem OVSE ter pri olajševanju sestankov v okviru Skupne nadzorne komisije (v nadaljnjem besedilu „JCC“), ki je glavni forum v postopku reševanja spora.

(3) OVSE je zaprosila za nadaljevanje pomoči EU, slednja pa se je dogovorila, da bo ponudila dodatno finančno pomoč za postopek reševanja spora. Ta finančna pomoč bi se morala osredotočiti na spodbujanje sestankov JCC, na sestanke usmerjevalnega odbora glede programa gospodarske prenove in z njo povezanih glasil, na delavnico za krepitev zaupanja in na sestanek predstavnikov organov pregona.

(4) Pomoč, ki jo bo EU zagotovila v okviru tega skupnega ukrepa dopolnjuje delo posebnega predstavnika Evropske unije (v nadaljnjem besedilu PPEU) za Južni Kavkaz, imenovanega s Skupnim ukrepom 2008/132/SZVP (3), katerega naloga je med drugim, da prispeva k preprečevanju sporov, pomaga pri reševanju sporov in okrepi dialog Evropske unije z glavnimi zainteresiranimi akterji o vprašanjih, povezanih z regijo –

SPREJEL NASLEDNJI SKUPNI UKREP:

Člen 1

1. Evropska unija prispeva h krepitvi postopka reševanja spora v Južni Osetiji.

2. V ta namen Evropska unija s prispevkom pomaga OVSE pri financiranju sestankov JCC in drugih mehanizmov v okviru JCC.

3. Evropska unija prispeva OVSE z namenom financiranja sestankov usmerjevalnega odbora glede programa gospodarske prenove, glasilu programa gospodarske prenove, delavnici za krepitev zaupanja in sestanku predstavnikov organov pregona.

4. V okviru pomoči EU pri mnogih ukrepih za krepitev zaupanja v Gruziji Evropska unija tudi prispeva k organiziranju neformalnega sestanka JCC v Bruslju ali v glavnem mestu države članice, ki predseduje Svetu.

Člen 2

Predsedstvo, ki mu pomaga generalni sekretar Sveta/visoki predstavnik za SZVP, je odgovorno za izvajanje tega skupnega ukrepa, z namenom izpolniti svoje cilje iz člena 1.

Člen 3

1. Pogoj za izplačilo finančne pomoči, predvidene v tem skupnem ukrepu, je sklicevanje rednih sestankov JCC in drugih mehanizmov v okviru JCC kakor tudi sestankov usmerjevalnega odbora glede programa gospodarske prenove in izdaja s programom povezanega glasila, delavnica za krepitev zaupanja, sestanek predstavnikov organov pregona ter neformalni sestanek JCC v Bruslju ali v glavnem mestu države članice, ki predseduje Svetu, v obdobju 12 mesecev od dneva začetka veljavnosti finančnega sporazuma, ki bo sklenjen med Komisijo in misijo OVSE v Gruziji. Tako gruzijska kot južnoosetijska stran bi si morali vidno prizadevati, da bi dosegli dejanski politični napredek v smeri trajne in mirne rešitve medsebojnih razlik.

2. Komisiji je zaupana naloga nadzora in ocene izvajanja finančnega prispevka EU, zlasti v zvezi s pogoji iz odstavka 1. V ta namen Komisija sklene finančni sporazum z misijo OVSE v Gruziji o uporabi prispevka Evropske unije, ki je v obliki nepovratnih sredstev. Komisija poskrbi tudi za pravilno uporabo nepovratnih sredstev za namene iz člena 1(2), (3) in (4).

3. Misija OVSE v Gruziji je odgovorna za povračilo stroškov misije, organizacijo konferenc pod okriljem JCC ter za pravilno izveden nakup in predajo opreme. Finančni sporazum določa, da misija OVSE v Gruziji poskrbi za prepoznavnost prispevka EU k projektu ter Komisiji predloži četrtletna poročila o njegovem izvajanju.

4. Komisija v tesnem sodelovanju s PPEU za Južni Kavkaz vzdržuje tesne stike z misijo OVSE v Gruziji zaradi spremljanja in ocene vpliva prispevka EU.

5. Komisija v pisni obliki poroča Svetu o izvajanju tega skupnega ukrepa, za katerega je odgovorno predsedstvo ob pomoči generalnega sekretarja Sveta/visokega predstavnika za SZVP. To poročilo zlasti temelji na četrtletnih poročilih, ki jih bo pripravljala misija OVSE v Gruziji, kakor je določeno v odstavku 3.

Člen 4

1. Skupni referenčni finančni znesek za prispevek EU iz člena 1(2), (3) in (4) znaša 223 000 EUR.

2. Upravljanje z izdatki, financiranimi z zneskom iz odstavka 1, se izvaja v skladu s postopki in pravili Evropske skupnosti, ki veljajo za splošni proračun Evropske unije.

Člen 5

1. Ta skupni ukrep začne veljati na dan sprejetja.

Uporablja se do 16. junija 2009.

2. Ta skupni ukrep se pregleda deset mesecev po začetku veljavnosti. V ta namen PPEU za Južni Kavkaz v povezavi s Komisijo oceni potrebo po nadaljnji podpori postopku reševanja spora v Gruziji/Južni Osetiji in po potrebi pripravi priporočila za Svet.

Člen 6

Ta skupni ukrep se objavi v Uradnem listu Evropske unije.

V Luxembourgu, 16. junija 2008 Za Svet Predsednik D. RUPEL

(1) UL L 174, 28.6.2006, str. 9.

(2) UL L 181, 11.7.2007, str. 14.

(3) UL L 43, 19.2.2008, str. 30.